इयां तें खबरै पानियै दे अंदर उन्न केह्-केह् रचेदा हा, उसगी ऊयै जानदी ऐ। किन्नी तांग ही कुदरत रानी गी इक सुरग सजाने दी, इस धरती पर। फी किन्नां चिर सारे साधन जोड़ने ते रचने दे गै धंदे च लग्गी रेई मिगी निम्मां-निम्मां जनेआ चेत्ता ऐ। लक्खां बरे लग्गे हे उसगी इस धरती गी-उपजाऊ बनाने च। जित्थें अज्ज चबक्खै सैले घाs भरे मदान, घने वन, भांत सभांते फुल्ल ते पक्खरूयें दे मदभरे गीत, मिरगें दे कलोल, हर दिक्खने आले गी मुग्ध कीते बिना नेईं रौंह्दे। मिगी किन्नां सुख बजोंदा हा उत्थों ढलदे। आखो इंदर राजे दे नंदन बनै च आं फिरै करनां। उस समें दी दुनियां किन्नी सुहानी ही, जिनें पैह्लो-पैह्ल इत्थें पैर धरेआ हा, उन्दे च किन्नां प्रेम, समोध हा। तदूं दा मनुक्ख अजें बंड बंडा दे झेड़ें शा किन्ना दूर हा। उन्न खाने ते गाने दे सिवा किश बी नेहा भाखा। जियां-जियां समां बीतदा गेआ नमें-नमें थाह्र बन्दोन्दे गे, सागर पिच्छें हटदा-हटदा गेआ। तां मी बी नमें-नमें अनुभव होंदे गे।